Ilkka Hanski

Ilkka Aulis Hanski (født 14. februar 1953 i Lempäälä, død 10. mai 2016 i Helsingfors) var en finsk økolog. Han var professor ved Helsingfors universitet, Finland. Der etablerte han forskningssenteret The Metapopulation Research Center i 1991 og ledet det til sin død. Senteret ble utpekt som et Senter for fremragende forskning for perioden 2000–2005 av Finlands Akademi. Forskningsgruppen arbeidet for å utvikle forskningen innenfor metapopulasjonsøkologi, studier av populasjoner som består av grupper av individer som er knyttet til flere bestemte leveområder og er mer eller mindre isolert fra de andre bestander rundt.

Hanski studerte ved Helsingfors universitet. Han tok en lisensiatgrad-grad der i 1976 og en doktorgrad ved Universitetet i Oxford i 1979, etter å ha studert der i perioden 1976–1979. 

Han ble ansatt som dosent ved Helsingfors universitet i 1981 og ved universitetet i  Joensuu i 1983. Han arbeidet i Finlands Akademi i to perioder: 1978–1988 og 1991–1992. Fra 1988 til 1991 var han fungerende professor i zoologi ved Universitetet i Helsinki, og i 1993 ble han utnevnt til professor der, i samme fag. Hanski ble utnevnt til akademiprofessor av Finlands Akademi i 1996. Denne tittelen hadde han til sin død.

De sentrale spørsmålene i Hanskis forskning innenfor metapopulasjonsbiologi har flere praktiske anvendelser, for eksempel er det avgjørende å forstå biologisk mangfold og populasjonsøkologi for praktisk arbeid med bevaringsbiologi og i regional planlegging. Matematiske modeller utviklet av Hanskis gruppe kan brukes for å bygge og fremme sameksistens mellom mennesker og natur, blant annet i urbane miljøer, der planlegging av grønne områder er av stor betydning.

Hanskis inngående studier av sommerfuglarten prikkrutevinge (Melitaea cinxia) på Åland er unik og kjent blant forskere verden over.

Han var en aktiv formidler og deltok ofte i offentlige debatter om betydningen av miljøvern. Hans syn var at økologers ansvar ikke er begrenset til å produsere vitenskapelig informasjon, men inkluderer deltagelse i prosesser som benytter den informasjonen som produseres.


Publikasjoner 
Forskningsdatabasen Web of Science viste i 2018 at han  var forfatter eller medforfatter av rundt 350 vitenskapelige artikler og har redigert flere bøker.  Per mai 2010 var han den syvende mest siterte økolog i verden.

Hedersbevisninger (utvalg) 

 2000 – valgt til utenlandsk medlem av Kungliga Vetenskapsakademin, det svenske vitenskapsakademiet.
 2000 – tildelt Balzanprisen for økologi.
 2005 – valgt inn som utenlandsk medlem av Royal Society (ForMemRS).
 2010 – utnevnt til utenlandsk medlem (Foreign Associate) av National Academy of Sciences.
 2010 – mottok æresdoktorat (doctor honoris causa) ved Norges teknisk-naturvitenskapelige universitet (NTNU).
2010 – Prix Latsis Européen.
 2011 – tildelt Crafoord-Prisen i biovitenskap for «hans banebrytende studier på hvordan romlig variasjon påvirker dynamikken i dyr og planter-og bestander».
 2015 – mottok høyeste ærestittelen Akademiker inom vetenskap fra Finlands Akademi.
 2016 – tildelt BBVA Foundations pris «Frontiers of Knowledge Award in Ecology and Conservation Biology» for å ha etablert en ny gren av økologien, metapopulasjonsbiologi. Denne kombinerer feltarbeid og matematisk modellering for å kunne forutsi hvordan arter vil bli påvirket av endringer og fragmentering av deres habitat, som følge av menneskers aktivitet og virksomhet.

Referanser

Eksterne lenker 

 Laine, Anna-Liisa (2016). "Ilkka Hanski (1953–2016) Population ecologist who modelled how species cope with habitat loss" Nature. 534 (7806): 180 Besøkt 20. september 2018
 Trivedi, B. (2011) "Profile of Ilkka A. Hanski". Proceedings of the National Academy of Sciences. 108 (50): 19865–19866  Besøkt 20. september 2018

Evolusjonsbiologer
Medlemmer av Royal Society of Edinburgh
Medlemmer av Kungliga Vetenskapsakademien
Medlemmer av United States National Academy of Sciences
Æresdoktorer ved NTNU